b'\n_START_ARTICLE_\nFrancis Preserved Leavenworth\n_START_SECTION_\n\xc5\xbdivljenje in delo\n_START_PARAGRAPH_\nLeavenworth je diplomiral leta 1880 na Univerzi Indiane v Bloomingtonu. Na univerzi je spoznal Kirkwooda. Na Observatoriju Cincinnati, najstarej\xc5\xa1em profesionalnem observatoriju v ZDA, je postal u\xc4\x8denec Stonea. Univerza Virginije v Charlottesvilleu je v tem \xc4\x8dasu dobila sredstva za izgradnjo novega observatorija v Charlottesvilleu. Stone je postal prvi predstojnik McCormickovega observatorija, kjer so namestili 26 pal\xc4\x8dni (660 mm) Clarkov daljnogled. Na Stoneovo povabilo je Leavenworth tu leta 1881 postal pomo\xc4\x8dnik. Na tem mestu je bil do leta 1887._NEWLINE_11. oktobra 1883 se je poro\xc4\x8dil z Jenni Campbell. Imela sta tri otroke._NEWLINE_Leta 1887 je Leavenworth postal predstojnik Observatorija haverfordskega kolid\xc5\xbea v Pensilvaniji, kjer so leta 1883 namestili 10 pal\xc4\x8dni (254 mm) Clarkov daljnogled. Leta 1888 je Leavenworth na Univerzi Indiane kon\xc4\x8dal magisterij. Po petih letih dela na observatoriju je postal profesor astronomije na Univerzi Minnesote in predstojnik novega observatorija z novim 10\xc2\xbd pal\xc4\x8dnim (267 mm) refraktorjem. Tu je ostal do leta 1927. Tedaj je postal \xc4\x8dastni profesor univerze._NEWLINE_Najve\xc4\x8d je deloval na podro\xc4\x8dju pozicijske astronomije. Izmeril je lege mnogih kometov.'